ประเดิมนัดแรก "1 วัน 1 อำเภอ กับผู้ว่าฯ อดิเทพ" ณ อำเภอดงเจริญ เยี่ยมเยียนประชาชน เตรียมเดินหน้าขับเคลื่อนโครงการก่อสร้างสกายวอล์คเขาวังเรือน ส่งเสริมการท่องเที่ยวเป็นจุดเช็คอินแห่งใหม่ของ จ.พิจิตร

วันที่ 9 มกราคม 2567 นายอดิเทพ กมลเวชช์ ผู้ว่าราชการจังหวัดพิจิตร พร้อมด้วยนางสาวประภัสสร ศรีสมุทร นายกเหล่ากาชาดจังหวัดพิจิตร ลงพื้นที่อำเภอดงเจริญ ณ วัดบรรพตสุทธาราม หรือวัดวังเรือน ในโครงการ "1 วัน 1 อำเภอ กับผู้ว่าฯ อดิเทพ" ตามนโยบายบำบัดทุกข์ บำรุงสุขให้ชาวพิจิตร ที่ต้องการให้บริการของหน่วยงานราชการทุกระดับ ตอบโจทย์การแก้ไขปัญหาและความต้องการของประชาชนในพื้นที่ รวมถึงติดตามการขับเคลื่อนนโยบายของรัฐบาล ภารกิจของส่วนราชการ และยุทธศาสตร์การพัฒนาจังหวัดพิจิตร โดยในช่วงเช้าผู้ว่าราชการจังหวัดพิจิตร พร้อมด้วยนายกเหล่ากาชาดจังหวัดพิจิตร และส่วนราชการที่เกี่ยวข้อง เข้าสักการะพระประธานยิ้มรับฟ้า ซึ่งจำลองมาจากพระประธานประจำพระอุโบสถวัดระฆังโฆสิตารามวรมหาวิหาร จากนั้น ทำบุญตักบาตรถวายภัตตาหารเช้าแด่พระสงฆ์ และร่วมพูดคุยกับประชาชนที่มาทำบุญที่วัดบรรยากาศเป็นไปอย่างเป็นกันเองเต็มไปด้วยรอยยิ้มและเสียงหัวเราะ

นอกจากนี้ ผู้ว่าราชการจังหวัดพิจิตร และคณะ ได้ไปยังจุดก่อสร้างสกายวอล์ค บนยอดเขาวังเรือน ซึ่งขณะนี้กำลังทำการก่อสร้างเจดีย์ เตรียมผลักดันส่งเสริมการท่องเที่ยวให้เป็นจุดเช็คอินแห่งใหม่ของ จ.พิจิตร สามารถจุดชมวิวเขตติดต่อ อ.ชนแดน จ.เพชรบูรณ์ และ อ.หนองบัว จ.นครสวรรค์ โดยสำนักงานโยธาธิการและผังเมืองจังหวัดพิจิตรเป็นผู้รับผิดชอบออกแบบโครงการก่อสร้างต่อไป พร้อมทั้ง เยี่ยมชมศูนย์เรียนรู้โคก หนอง นา พ่อบุญมี แม่อุบล โดยพระครูต้น วัดระฆัง โครงการดงเจริญกินดีอยู่ดีตามวิถีพอเพียง ชมแปลงสาธิตการปลูกผักสวนครัว "บ้านนี้มีรัก ปลูกผักกินเอง" เสริมสร้างความมั่นคงทางอาหาร ณ บ้านพักนายอำเภอดงเจริญ ร่วมปลูกต้นพะยอม มอบผ้าอ้อมและแจกถุงธารน้ำใจกาชาดให้แก่ผู้ป่วยติดเตียง จำนวน 50 ราย รับฟังปัญหาโครงการก่อสร้างระบบสูบน้ำด้วยพลังงานแสงอาทิตย์ หมู่ที่ 2 ต.วังงิ้ว เยี่ยมชมกิจกรรมยุวเกษตร ณ โรงเรียนวัดใหม่วังหว้า ต.ห้วยพุก กลุ่มแปรรูปผลผลิตทางการเกษตรโดยกลุ่มแม่บ้านเกษตรกรบ้านวังตะคลอง รับฟังปัญหาอุทกภัยซ้ำซาก กิจกรรมล่องเรือลอดโบสถ์ วัดห้วยน้ำโจน ช่วงเย็นสักการะหลวงพ่อเขียน ณ วัดสำนักขุนณร

ส.ปชส.พิจิตร...ข่าว/ภาพ

9 ม.ค.67